
A V I Z 
referitor la proiectul de Lege pentru completarea art. 12 din Ordonanţa de urgenţă a Guvernului nr. 23/2008 privind pescuitul şi acvacultura
În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre avizare, cu proiectul de Lege pentru completarea art. 12 din Ordonanţa de urgenţă a Guvernului nr. 23/2008 privind pescuitul şi acvacultura, trimis cu adresa nr. PLx. 370 din 26 septembrie 2016, înregistrat la Comisia juridică, de disciplină şi imunităţi sub nr.4c-11/1027 din 27 septembrie 2016.
Senatul, în calitate de primă Cameră sesizată a adoptat proiectul de Lege, în şedinţa din 20 septembrie 2016.

Conform dispoziţiilor art.75 alin.(1) şi (3) din Constituţia României, republicată, şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională.
Proiectul de lege are ca obiect de reglementare completarea art. 12 din Ordonanţa de urgenţă a Guvernului nr.23/2008, în sensul că autorităţile care administrează terenuri proprietate publică şi privată a statului aferente habitatelor piscicole naturale să asigure locuri de campare prin închiriere, pe perioada pescuitului comercial, titularilor contractelor de închiriere, asociere, concesionare sau arendare pentru resursele acvatice vii, în vederea organizării în mod eficient a activităţii de exploatare a acestor resurse. Potrivit art. 61 din Regulamentul Camerei Deputaţilor, republicat, membrii Comisiei juridice, de disciplină şi imunităţi au examinat în şedinţa din data de 11 octombrie 2016, iniţiativa legislativă supusă avizării, expunerea de motive şi au avut în vedere avizul favorabil al Consiliului Legislativ transmis prin adresa cu nr. 320 din 06.04.2016 şi punctul de vedere al Guvernului, transmis prin adresa cu nr. 293 din 20.09.2016, conform căruia nu susţine adoptarea acestei iniţiative legislative.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, să avizeze favorabil proiectul de lege.
În raport de obiectul şi conţinutul reglementării, proiectul de lege face parte din categoria legilor ordinare.

